हम्मालों ने किसानों और गार्ड को पीटा, डेढ़ घंटे प्रदर्शन, एक सुरक्षा गार्ड घायल
कृषि उपज मंडी सोमवार को दोपहर में उपज चोरी और कुछ हम्मालों द्वारा रतलाम के किसान के साथ गाली-गलौज व मारपीट की। लहसुन मंडी के गेट नंबर-5 पर तैनात सुरक्षा गार्ड पदमसिंह गुर्जर ने आकर बीच बचाव किया तो हम्मालों ने उसकी भी धुनाई कर घायल कर दिया। साथी गार्ड शांतिलाल गुर्जर को भी पीटा। किसानों और मंडी कर्मचारियों ने दो हम्मालों को पकड़ लिया। बाकी हम्माल भाग गए। इसके बाद किसानों ने सुरक्षा और हम्मालों की मनमानी के खिलाफ नारेबाजी कर प्रदर्शन शुरू कर दिया। मंडी अध्यक्ष ने पहुंचकर समझाइश दी इसके बाद मामला शांत हुआ।
मंडी में गेहूं, लहसुन सहित अन्य उपज की बंपर आवक हो रही हैं। इसके कारण व्यवस्था भी बिगड़ रही तथा उपज चोरी की घटनाएं बढ़ने लगी। उपज चोरी की किसानों द्वारा मंडी प्रशासन को शिकायत भी की लेकिन अब तक उपज की सुरक्षा के इंतजाम नहीं किए। सोमवार सुबह मंडी में अच्छी आवक से लहसुन मंडी में अफरा-तफरी का माहौल था। रतलाम से लहसुन लेकर आए विनोद बंजारा ने लहसुन के ढेर को नुकसान पहुंचाने का विरोध किया तो तुलाई कर रहे हम्मालों ने गाली-गलौज करते हुए विवाद किया। विवाद बढ़ता देख सुरक्षा गार्ड पदमसिंह गुर्जर व शांतिलाल गुर्जर ने पहुंचकर बीच बचाव किया। हम्मालों ने दोनों के साथ मारपीट शुरू कर दी। मंडी अध्यक्ष राजू निरंजन तिवारी पहुंचे और दोनों सुरक्षा गार्ड और दोनों आरोपियों को लेकर कैंट थाने पहुंचे।
hin_Deva hin_Deva hin_Deva